इसी बीच पूर्व मुख्यमंत्री व वर्तमान केंद्रीय गृह मंत्री राजनाथ सिंह ने राज्य संपत्ति विभाग को सूचित किया कि वे कालिदास मार्ग स्थित बंगला खाली करने को तैयार हैं. उनके इस कदम से अन्य पूर्व मुख्यमंत्रियों पर दबाव बढ़ गया. इसी के बाद पूर्व मुख्यमंत्री कल्याण सिंह ने भी बंगला खाली करने को लेकर रजामंदी दे दी. जिसके बाद मुलायम सिंह यादव ने भी नये आशियाने की तलाश को हरी झंडी दे दी. बताया जा रहा है कि समाजवादी पार्टी के राज्यसभा सांसद व पेशे से बिल्डर संजय सेठ ने लंबी जद्दोजहद के बाद गोमतीनगर के सृजन विहार में एक बंगला तलाश किया. बताया जाता है कि 11 हजार स्क्वायर फीट का यह बंगला मुलायम व अन्य परिजनों को भी पसंद आ गया है. सूत्रों के मुताबिक, 16 करोड़ रुपये कीमत के इस बंगले की रजिस्ट्री जल्द हो जाएगी और मुलायम विक्रमादित्य मार्ग स्थित बंगले से अपने नये बंगले में शिफ्ट हो जाएंगे.